**Vinovăţia ploilor de vară**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- E dimineață și afară plouă,

Îmi pare vara prea capricioasă,

N-am să cobor din pat până la nouă

Și-am să-mi petrec tot weekend-ul în casă

Să-ți tatuez pe omoplați sonete,

Pe talpa stângă am să-ți scriu catrene,

Iar pe mijloc, romanțe siluete,

Aşa fragil cum numai la sirene

Mai poți găsi atâta poezie,

În orice trăsătură, versuri fine.

Afară plouă, vara-i utopie,

Dar astăzi voi rămâne-n pat cu tine.

- De zile-ntregi umbrele colorate

Fac parte din decorul citadin

Şi vara-i doar o relativitate,

Nu are card de credit, buletin.

E sâmbătă devreme şi cafeaua

Mă cheamă dintr-un vis ameţitor,

Azi îţi promit, nu voi feri perdeaua,

Din baldachinul alb n-o să cobor.

Ştiu gustul dimineţilor ploioase,

Iar stropii curioşi prelinşi simetric,

Privesc miraţi secundele sfioase

Când măsurăm iubirea milimetric.

Ioan Grigoraș Liliana Trif